Landsretten stadfæstede byrettens dom i sag om, hvorvidt appellanten skal opkræve moms af kontrolgebyrer udstedt til bilister for overtrædelse af de for private parkeringsanlæg gælde... Vis mere
Ret: Vestre Landsret (1. instans)
Faggruppe: Civilsag — Almindelig civil sag
Sagsemner: Afgifter;
Færdsel og parkering;
Selskaber, fonde og foreninger;
Skat;

D O M

afsagt den 10. september 2018 af Vestre Landsrets 1. afdeling (dommerne
Eva Staal, Thomas Jønler og Mie Obel Thomsen (kst.)) i ankesag

V.L. B–0198–17

Apcoa Parking Danmark A/S

(advokat Jakob Skaadstrup Andersen, København)

mod

Skatteministeriet

(advokat David Auken, København)

Retten i Kolding har den 23. januar 2017 afsagt dom i 1. instans (rettens nr.

BS 2-512/2015).

Påstande

For landsretten har appellanten, Apcoa Parking Danmark A/S, gentaget

sine påstande for byretten.

Indstævnte, Skatteministeriet, har påstået dommen stadfæstet.

Supplerende sagsfremstilling

Under forberedelsen af ankesagen har Apcoa Parking Danmark A/S

indhentet et juridisk responsum af 24. oktober 2017 fra professor, ph.d.

Person 1 og professor, ph.d. Person 2.



- 2 -

Apcoa Parking Danmark A/S anmodede under forberedelsen om, at der

blev stillet et præ-judicielt spørgsmål til EU-Domstolen om fortolkningen

af momsdirektivets artikel 2, stk. 1, (direktiv 2006/112/EF).

Skatteministeriet protesterede herimod, og ved landsrettens kendelse af 2.

marts 2018 blev anmodningen herom ikke taget til følge.

Procedure

Parterne har i det væsentlige gentaget deres anbringender for byretten og

har procederet i overensstemmelse hermed.

Landsrettens begrundelse og resultat

Sagen drejer sig om, hvorvidt det beløb, der opkræves hos en bilist som

følge af ikke-forskriftsmæssig parkering på en privat parkeringsplads, skal

pålægges moms.

Momsdirektivets artikel 2, stk. 1, litra c, er gennemført i dansk ret ved

momslovens § 4, stk. 1, hvoraf det følger, at leverancer mod vederlag

anses for momspligtige transaktioner.

Det omhandlede beløb er over for de bilister, der parkerer, betegnet som et

”kontrolgebyr” eller en ”kontrolafgift” . Beløbet opkræves som beskrevet i

landsskatterettens kendelse side 2-3 i 13 typesituationer, hvor bilisten har

parkeret i strid med forskrifterne for parkering på parkeringspladsen.

Opkrævningen forudsætter i alle tilfælde, at bilisten har foretaget en

parkering og således faktisk har benyttet et areal på parkeringspladsen til

sit køretøj i et givent tidsrum, og der foreligger derfor en direkte

sammenhæng mellem parkeringen og betalingen af beløbet.

Landsretten finder på den anførte baggrund, at beløbet, der opkræves med

hjemmel i et aftalelignende forhold, skal anses som vederlag for en ydelse

omfattet af momslovens § 4, stk. 1, således som det i øvrigt er anført af

Højesteret i dommen af 12. april 1996 i sagen I 238/1995 (U.1996.883H).

Der er herved også lagt vægt på de momenter, som landsskatte-retten og



byretten har fremhævet. De retningslinjer, som kan udledes af EU-

Domstolens praksis efter Højesterets dom om begrebet ”levering mod

vederlag” , herunder i sagen C-277/05, Société thermale d’Eugénie-les-

Bains, indebærer ikke, at den retstilstand, der er



- 3 -

fastlagt af Højesteret i dommen, ikke kan opretholdes.

Herefter, og da det, som Apcoa Parking Danmark A/S har anført om den

momsmæssige behandling af kontrolgebyrer i bl.a. Storbritannien,

Tyskland og Sverige, ikke kan føre til et andet resultat, tiltræder

landsretten, at Skatteministeriet er frifundet.

Landsretten stadfæster derfor byrettens dom.

Efter sagens udfald sammenholdt med parternes påstande skal Apcoa

Parking Danmark A/S betale sagsomkostninger for landsretten til

Skatteministeriet med 625.000 kr. Beløbet vedrører udgifter til

advokatbistand og er inkl. moms Landsretten har ved fastsættelsen af

beløbet lagt vægt på sagens økonomiske værdi og dens omfang, herunder

hovedforhand-lingens varighed på omkring en halv retsdag.

T h i  k e n d e s  f o r  r e t:

Byrettens dom stadfæstes.

Apcoa Parking Danmark A/S skal betale sagens omkostninger for

landsretten til Skatteministeriet med 625.000 kr.

Sagsomkostningerne, der skal betales inden 14 dage, forrentes efter
rentelovens § 8 a.

Eva Staal                              Thomas Jønler               Mie Obel Thomsen     
                                                                                               (kst.)